'พิโกไฟแนนซ์'รุ่ง หลังจำนำรถยนต์
ปล่อยกู้พิโกไฟแนนซ์เพิ่มขึ้นต่อเนื่อง หลังจากเปิดทางให้ปล่อยกู้จำนำทะเบียนรถได้
23 ก.พ. 2562

ปล่อยกู้พิโกไฟแนนซ์เพิ่มขึ้นต่อเนื่อง หลังจากเปิดทางให้ปล่อยกู้จำนำทะเบียนรถได้
นายพรชัย ฐีระเวช ที่ปรึกษาด้านเศรษฐกิจการเงิน สำนักงานเศรษฐกิจการคลัง (สศค.) เปิดเผยว่า มีจำนวนผู้สนใจยื่นคำขออนุญาตประกอบธุรกิจสินเชื่อพิโกไฟแนนซ์เพิ่มขึ้นต่อเนื่อง โดยมีปัจจัยสำคัญมาจากการอนุญาตให้ผู้ประกอบธุรกิจสินเชื่อพิโกไฟแนนซ์สามารถให้บริการสินเชื่อโดยรับสมุดคู่มือทะเบียนรถยนต์และรถจักรยานยนต์เป็นประกันในวงเงินสินเชื่อไม่เกิน 5 หมื่นบาท
สำหรับการปล่อยสินเชื่อพิโกไฟแนนซ์ ตั้งแต่เดือน ธ.ค. 2559 ถึงสิ้นเดือน ม.ค. 2562 มีจำนวนนิติบุคคลยื่นคำขออนุญาตเพิ่มขึ้นอย่างต่อเนื่อง โดยมีจำนวนคำขออนุญาตทั้งสิ้น 897 ราย ใน 73 จังหวัด เปิดดำเนินการแล้วเป็นจำนวน 382 ราย ใน 64 จังหวัด และมีจำนวนผู้ประกอบการที่ปล่อยสินเชื่อแล้ว 358 ราย ใน 63 จังหวัด
ทั้งนี้ สินเชื่อพิโกไฟแนนซ์ ณ สิ้นเดือน ธ.ค. 2561 มียอดสินเชื่ออนุมัติสะสมจำนวน 5.65 หมื่นบัญชี รวมเป็นจำนวนเงิน 1,558 ล้านบาท หรือคิดเป็นวงเงินสินเชื่ออนุมัติเฉลี่ยจำนวน 2.75 หมื่นบาท/บัญชี มีสินเชื่อคงค้างชำระที่เกินกว่า 3 เดือน (เอ็นพีแอล) จำนวน 645 บัญชี คิดเป็นจำนวนเงิน 35.91 ล้านบาท หรือ 6.11%